钦定古今图书集成/理学汇编/文学典/第150卷 > 《徐师曾文体明辩》 > 《跋傅侍郎奏议后》真德秀
## 钦定古今图书集成/理学汇编/文学典/第150卷 > 《徐师曾文体明辩》 > 《跋傅侍郎奏议后》真德秀

《右竹隐先生侍郎傅公奏议》十卷，建安真某伏读而
叹曰：“呜呼！此足以观公立朝事君之本末矣。昔柳下
惠为士师，三黜，孔子取之；孟子因枉尺直寻之问，反
复论辩，终之曰：‘枉己者未有能直人者也。学者平时
诵孔、孟之言，孰不以直道自期？一旦立人之朝，宠禄
饵于前，而刑祸怵于后，鲜有不委已徇人，而畔其素
学者，虽或勉强于一时之暂，而知之不深，守之不固，
一绌而悔者有矣。若再三绌焉而不悔，则几希矣。至
于直道自持，终其身而不悔，则虽古昔亦无几焉’。”求
之于今，若公者，其可谓庶几乎此矣。盖公前后立朝
者三：初为将作丞，其去台阁无几也；中为郎、为卿，典
领饷事，其去侍从无几也；晚为谏大夫，劝讲经幄，其
去执政又无几也。使他人处此，借委曲就事之名，以
行其容身固位之计，顾何向弗获？而公则不然。当庆
元初，𠈁胄始用事，既逐宰相以颛大权，遂欲借朋党
之名，以空在廷之善士。中外震慑，无敢撄其锋者。而
公以小臣进对，独恳恳为上言之曰：“自昔国家之患，
其始皆萌于好恶之私，而其卒至于横流而不可救。
汉之党锢，唐之党人，本朝之党籍，大抵繇此，不可不
戒。”坐是不合，而补郡以去。及𠈁胄用事岁久，徼幸不
赏之功，以遂其不臣之志，于是边衅浸开，而在廷无
复异议者。公因火炎，既逆论其不可，出使鄂渚，复因
董逵事，一再昌言于朝，乞谕边臣毋妄动以凝敌，且
移书𠈁胄，深陈其所以不可之状，坐是愈不合，而罢
斥以归。及事变既极，公之言遂为灵蓍大蔡。上亦思
公之忠，擢任谏争，宜若少伸其志矣，而又不克久于
其职。盖公之为人，知有国之利害，而不知其身之安
危，知范我之驰驱，而不知诡遇之有获，故屡进而屡
不合也。昔公之《先正献简公》，为谏官御史四年，论事
凡百六十馀章。公在谏垣财五十馀日，所上亦十有
三奏。观其欲修后范以正化本，斥阉尹以遏奸萌，合
异同以销朋党，辞气和平，直而不激，蔼然有献简之
风。至解罢言职，迁吏部侍郎，不视事而去，则又祖孙
相望，如出一辙。呜呼伟哉！《唐史》称魏谟议论挺挺，有
祖风烈。尝考郑公之后，历十有四朝而后有谟。今傅
氏自献简公，以清忠直节，为元祐名辅弼。再传至忠
肃公，以至忠大义为有宋伏节死难之臣。又再传至
公，以精忠远识，为嘉定名臣之冠。由是观之，其贤于
魏氏远矣。今天子寤寐贤哲，以济时艰，而公耆艾精
明，屹然为国寿隽。一朝幡然而起，付以大政，尽行平
昔之言，而措斯世于大安大宁之域，其必有日矣。某
既幸挂名于《奏议》之末，而又朝夕以俟